Trei deputaţi au găsit o bancnotă de o sută de lei pe jos în sala de plen şi, deşi bănuiau că le-ar fi căzut din buzunar, le-a fost teamă să o ia ca nu cumva să fie filmaţi sau ca banii să fie marcaţi cu ”mită” de DNA.

Întâmplarea a fost relatată de către deputatul PNL Ovidiu Raeţchi pe Facebook: ”Zilele trecute găsim pe jos - eu, Daniel Gheorghe si Paul Dumbrăvanu - în Camera Deputaţilor, chiar lângă banca mea, o hârtie de 100 de lei. Panică totală: ”N-o atinge, suntem la camera ascunsă!"; "E însemnată cu mită, nu puneţi mâna pe ea"; "Nu e a mea, niciodată nu a fost a mea".

Raeţchi mai scrie că, în adâncul sufletului, fiecare bănuia că a fost neatent şi i-a căzut ”frumuseţe de bancnotă”.

”Nimeni n-a vrut însă s-o revendice; a rămas peste noapte, singură, marginalizată, în sala pustie şi rece”, continuă deputatul.

Liberalul are şi o concluzie după această întâmplare: ”Ăsta e cel mai potrivit bilanţ al Laurei Codruţa Kovesi în fruntea DNA; ca-n legenda lui Ţepeş ("puteai să laşi o pungă plină cu bani în drum şi nu cuteza nimeni să o ia"), parlamentarii nu se mai ating acum nici de banii lor”.

Articolul de mai sus este destinat exclusiv informării dumneavoastră personale. Dacă reprezentaţi o instituţie media sau o companie şi doriţi un acord pentru republicarea articolelor noastre, va rugăm să ne trimiteţi un mail pe adresa abonamente@news.ro.